钦定古今图书集成/理学汇编/字学典/第152卷 > 《浙江志书》 > 绍兴府
## 钦定古今图书集成/理学汇编/字学典/第152卷 > 《浙江志书》 > 绍兴府

越中昔时造纸甚多，韩昌黎《毛颖传》，称纸曰“会稽楮
先生”是也。

侧理纸，一作陟釐。《纸谱》：侧理纸，南越所贡，汉人言陟
釐与侧理相乱。盖南人以海苔为纸，其理纵横邪侧。
《洞天清录》：“北纸用横帘造，纹必横，其质松而厚，谓之
侧理纸。”

藤纸出嵊。

《玉版纸》：“莹润如玉。”

《敲冰纸》嵊之极西，水深洁，山又多藤楮，敲冰时为之，
益佳，盖冬水也。

罗笺用蜀人《鱼子笺法》。

澄心堂纸，用南唐澄心堂样。

剡硾出嵊，用木椎𢭏治，坚滑不凝笔，光白可爱。有藤
竹二种。

竹纸《嘉泰志》：剡之藤纸得名最旧，其次苔笺。然今独
竹纸名天下，他方效之，莫能仿佛，遂俺藤纸矣。竹纸
上品有三：曰姚黄，曰“学士，曰邵公”，三等皆又有名展
手者，其修如常，而广倍之。自王荆公好用小竹纸，比
今邵公样尤短小，士大夫翕然效之。建炎、绍兴以前书简往来，率多用焉。后忽废书简而用札子，札子必
以楮纸，故卖竹纸者稍不售，惟攻书者独喜之滑，一
也；发墨色，二也；宜笔锋，三也；卷舒虽久，墨终不渝，四
也；不蠹，五也。东坡先生自海外归，与程德孺书云：“告
为买杭州程奕笔百枚，越州纸二千幅，常使及展手
各半。”汪圣锡尚书在成都，集故家所藏东坡帖，刻为
十卷，大抵竹纸居十七八。米元章《书史》云：“予尝硾越
州竹，光透如金版，在油拳上，短截作轴，入笈番覆，一
日数十纸。前辈贵会稽竹纸，于此可见。会稽之竹为
纸者，自是一种。取于笋长未甚成竹时，乃可用，民家
或赖以致饶。”

今越中凡昔人所称名纸绝无闻，惟“竹纸”间有之，然
亦不佳。